Victor Lind

Victor Lind (født 1940) er en norsk billedkunstner. Han var initiativtager til etableringen av minneparken «Dette er et fint sted» i Oslo, til minne om motstandsfolkene i Carl Fredriksens Transport som reddet mange norske jøder unna okkupasjonsmaktens forfølgelser under andre verdenskrig. 

 Familie og oppvekst 
Han er sønn av kunstneren Carl Victor Lind og amerikanskfødte Lilya Slotnikoff, og vokste opp på Lunner på Hadeland. Moren hadde jødisk bakgrunn. Hun ble ikke registrert som jøde og unnslapp jødeforfølgelsen under andre verdenskrig. Victor Lind ble født i 1940; deportasjonen av jøder fra Norge ble gjennomført høsten 1942, og har vært utgangspunktet for flere av Linds kunstverk og øvrige kunstneriske prosjekter.80 års omtale i Aftenposten 15. desember 2020Morgenbladet, 14. oktober 2022. 

Victor Lind var gift med Eva Lange i perioden 1965–1973, og fra 1975 med Joron Pihl.

 Utdannelse 
Lind arbeidet som bankfunksjonær i Oslo i årene 1957–1959. Han gikk på Bjarne Engebrets malerskole i perioden 1958–1959. Deretter var han hospitant på SHKS hos Chrix Dahl 1965–1966, og fortsatte på Statens kunstakademi 1966–1969 med Alf-Jørgen Aas som hovedlærer.  

 Kunstnerisk virksomhet 

 1960-tallet 
Lind arbeidet fra 1961 både med linoleumssnitt og tresnitt i sort/hvitt, og med malerier, og hadde utstillinger i flere kunstforeninger, særlig i Vestfold. Fra 1965 arbeidet han i større grad med metalltrykk, fremdeles i sort/hvitt og overveiende nonfigurativt, og han stilte også ut trykkplatene som materialarbeider. Denne perioden viste særlig inspirasjon fra Rolf Nesch. Fra et energisk uttrykk tidlig i 1960-årene utviklet han seg via en melankolsk periode i slutten av 1960-årene til et politisk engasjert uttrykk. 

Victor Linds debututstilling fant sted i Galleri 27 i Oslo i 1966, med Chrix Dahl som mentor. Han stilte ut på Høstutstillingen i 1967 og i Kunstnerforbundet 1968. I 1966 ble et av hans verker innkjøpt av Nasjonalgalleriet. 

 1970-tallet: GRAS-gruppa og annen politisk kunst 
Lind var del av den kunstnerkollektivet GRAS-gruppa i 1970-årene, sammen med bl.a. Per Kleiva, Morten Krohg, Willibald Storn og Anders Kjær. Lind arbeider innenfor flere ulike medier, som maleri, grafikk, installasjoner og aksjonsbasert kunst. Fra denne perioden finnes blant annet serien «Nattrytter» (1974) som har opprinnelse i at Lind ble slått med pisk i ansiktet av en politimann til hest. Rundt 1980 laget han flere nidportretter av politikere. 

 1995–d.d.: jødeforfølgelsene som gjennomgangstema 
Han har siden 1995 utført flere arbeider som tematiserer arrestasjonen og deportasjonen av de norske jødene under andre verdenskrig. Victor Lind har vært særlig opptatt av den norske politiinspektøren Knut Rød og dennes delaktighet i deportasjonen av de norske jødene under den andre verdenskrig. Nasjonalmuseet produserte i 2008 vandreutstillingen Contemporary memory med to av Linds videoverk som tematiserer jødeforfølgelsene i 1942: «Oslo by night» og «Alt for Norge».

I årene 2008–2013 drev Lind fram prosjektet «Dette er et fint sted». Prosjektet etablerte en ny minnepark i Oslo, for å hedre de som under krigen sto bak «Carl Fredriksens Transport» og som i et par hektiske vintermåneder i 1942–1943 klarte å få rundt 1000 jøder og motstandsfolk transportert i sikkerhet til Sverige.

Høsten 2022 viste Haugar kunstmuseum i Vestfold separatutstillingen «Friheten må gjestfri være».

Skulptur av Knut Rød
Lind laget en statue som framstiller Knut Rød som gjør hitlerhilsen iført Statspolitiets uniform. Skulpturen har tittelen «Monument» og er av Victor Lind beskrevet som et antimonument. Til tross for protester fra Røds familie bestemte Holocaustsenteret på Bygdøy seg for å stille ut statuen.«Strid rundt nazi-statue» NRK, 14. juni 2006 Familien mente at statuen ga et feilaktig bilde av Rød. De la vekt på at han ble frikjent i norsk rett, og viste også til at Rød ikke benyttet uniform. De hevdet videre at dersom enkeltpersoner eller -grupper er uenige i frifinnelsesdommen, burde saken forfølges juridisk og ikke ved en utstilling ved et offentlig finansiert senter. Direktør ved Holocaustsenteret Odd-Bjørn Fure mente på sin side at det var problematisk å ta slike hensyn til familien.

I 2012 ble statuen «Monument» av Victor Lind stilt ut på Kunstnernes Hus i forbindelse med Victor Linds separatutstilling Contemporary Memory, og senere på utstillingen Friheten må gjestfri være ved Haugar Kunstmuseum i Tønsberg høsten 2022.Victor Lind - Vi må lære av historien - Kunstavisen 27. september 2022

 Stillinger og verv 
Lind underviste på kunstakademiets grafikklinje fra 1972 til 1987. Han var formann i Norske Billedkunstnere 1974–1975 og formann i Kunstneraksjonen 1975–1978. 

 Utsmykningsoppdrag (utvalg) 
Blant hans offentlige arbeider kan nevnes Kreditkassen, Oslo (1967), Holtan ungdomsskole i Horten (1969), og utsmykning av sju cruiseskip fra 1991 til 1999.

 Referanser 

 Eksterne lenker 

 Festskriv til Linds 60-årsdag, redigert av Per Bjarne Boym og Alf van der Hagen fulltekst nettutgave
 «Kvass Lind», intervju med Victor Lind i Klassekampen 12. mai 2018

Kategori:Norske billedkunstnere
Kategori:Personer fra Lunner kommune